钦定古今图书集成/历象汇编/乾象典/第058卷 > 《泰阶六符赋》〈以元亨利贞为韵〉钱起
## 钦定古今图书集成/历象汇编/乾象典/第058卷 > 《泰阶六符赋》〈以元亨利贞为韵〉钱起

“考星象之躔次，探瑞气之奥源。得《泰阶》于前史，总六
符以为言。既出没以候君德，又荧煌以丽乾元。元德
升闻，庆一人而祥发；白云夜卷，映九霄而色繁。尔其
详德而发，观瑞而明。德正则正，俗平则平。何君王之
播理，俾品物以咸亨。股肱掩于稷契，辅翼贤于阿衡。
人迹其卑，凭至诚而上感；天象守默，因列宿而下呈。
配两曜以齐美，非众宿之敢争。”岂比夫“聚彼德星”，颍
上贤人所感；托于“箕星”，岩间傅说之精而已哉！故符
之粲兮有明义，符之烂兮有深意。其形昭晰，其理奥
秘。朝发于天，而应于地，向夜月而灭没，拂曙光而苍
翠。上通其象，分三台而为六；下应于人，感一德之不
二。皆英主之所有，匪常君之能致。原其所出，将表上
帝之心；考其所归，实惟天子之利。尔其临大国，悬太
清，德之所感，符乃无情。既依高其托质，亦以数而为
名。与物无竞，避太阳之光色；相时而作，表明王之利
贞。火映元天，似烛龙之衔吐；珠沈汉水，无巨蚌之亏
盈。岂光辉之足异？亦感应之可惊。忝观光于上国，仰
宵汉以屏营。